TROUFOTO'S: Aktrise Roeline Daneel | SARIE
Die afgelope Saterdag het die aktrise Roeline Daneel en haar argitek-verloofde, Werner Lotz, ewige trou aan mekaar beloof voor 120 gaste.
Die feestelike troue het plaasgevind op Roodezand, 'n vrugteplaas net buite Tulbagh.
"Ek het jare gelede op Tulbagh in 'n toneelstuk gespeel en tydens daardie eerste besoek het ek geweet ek wil terugkom. Ons het nie eens vreeslik gesoek na 'n plek nie: ons het een naweek Tulbagh toe gegaan en onmiddellik besluit op Roodezand!" het Roeline vooraf aan SARIE.com vertel.
"Dit was so spesiaal. Daar was al hierdie gesigte van vriende oud en nuut, en almal het net soveel liefde en deernis uitgestraal. Ek was heelwat meer emosioneel as wat ek verwag het. Ek was absoluut oorweldig deur al die liefde en moeite wat uit soveel oorde ingestroom het. Ek wens byna mens kan die dag minder gedistilleerd beleef en dit eerder versprei oor 'n paar dae sodat jy behoorlik kan fokus op elke mens en detail," het Roeline ná die troue aan SARIE.com vertel.
"Alana van Heerden het my en my strooimeisies se rokke gemaak. Ek het by Alana aangekom met 'n baie los, byna casual idee van 'n romp met sakke en 'n insteekhemp, maar toe sy my een van haar bestaande skeppings laat aanpas om na 'n materiaal te loer, het ek verlief geraak op die behoorlike korset met boning en alles. Dis so anders as wat ek aanvanklik beplan het, maar ek is mal daaroor! Ek het vinnig ook geweet ek wil in blush – 'n ligpienk kleur – trou, eerstens omdat dit beter as wit by my gelaat werk en omdat dit hopelik makliker weer gedra kan word. Die roosgoue baadjie was my idee! Dit was 'n herfstroue en jy weet nie vooraf wat die weer gaan inhou nie. En hom sal ek beslis nog baie dra!"
"Die uiteenlopende mense, waarvan party regtig ver gereis het, was die kleurrykste en interessantste klomp denkbaar. Toe ons die after party teen omtrent 04:00 verlaat het, was die einde geensins in sig nie!"
"Die venue is so pragtig en eenvoudig dat ons nie veel wou bydra en dit bederf met onnodige tierlantyntjies nie. Die gevoel was Frans-plattelands, sonder om cute te wees. Blomme was vir my baie belangrik en dis die enigste dekor waarop ons wel geld spandeer het."
"Ek was vir 'n tyd doodseker dat ek self een gaan bak, maar vermoed ek het myself baie sweet en trane gespaar deur dié idee te laat vaar. Ons het 'n heerlike, landelike nageregtafel van suurlemoentert, verglansde pere en dubbelroom-jogurt gehad."
"Daarna kom ons terug na ons Kaapse woonstel waar ons katte, Evie en Seun, ons hopelik baie gemis het."
"Ek skiet in Junie aan die tweede seisoen van die reeks, Boland Moorde. Ek reis ook met die toneelstuk, Pa, na die Vryfees in Bloemfontein en die Kalfiefees in Hermanus. Krotoa, die film waaraan ek onlangs gewerk het, word in 2017 uitgereik."